ក្រុម​អ្នក​ជំនាញ​៖ ​គោលនយោបាយ​ស្តីពីទំនាក់ទំនង​រវាង​​សហរដ្ឋ​អាមេរិក​និង​​ចិនទំនងជាបន្តទៅមុខ ​ជា​ជាង​កែប្រែ
លោក Jamese Jay Carafano នៃ​​មូលនិធិ Heritage​ បាន​និយាយ​ថា​ ទោះណា​គេ​​នៅ​មិនទាន់​អាច​សន្និដ្ឋាន​អំពីគោលនយោបាយ​របស់​លោក Biden ចំពោះ​ប្រទេស​ចិន​នៅ​ឡើយ​ក៏ដោយ ​ក៏ក្រុម​អ្នកវិភាគ​មិន​រំពឹង​​ថា​នឹង​ខុសគ្នា​ច្រើន​ពី​គោល​នយោបាយ​របស់​រដ្ឋបាល​លោក ​Trump ​នោះទេ។ 
ទីក្រុង LOS ANGELES រដ្ឋកាលីហ្វ័រញ៉ា — កិច្ចចរចាតឹងតែងពីរថ្ងៃរវាងសហរដ្ឋអាមេរិកនិងប្រទេសចិន ក្នុងរដ្ឋ Alaska បានបញ្ចប់ កាលពីថ្ងៃសុក្រ ទី ១៩ ខែមីនា ដោយគណៈប្រតិភូចិនបានចាកចេញដោយគ្មានធ្វើអត្ថាធិប្បាយអ្វីទេ។ ការខ្វែងមតិគ្នានៅតែមានពាក់ព័ន្ធនឹងការប្រព្រឹត្តរបស់អាជ្ញាធរចិនលើជនអំបូរភាគតិច Uyghur និងសកម្មភាពគឃ្លើនរបស់ចិននៅក្រុងហុងកុង តំបន់ទីបេត៍ និងកោះតៃវ៉ាន់។ លោករដ្ឋមន្ត្រីការបរទេសសហរដ្ឋអាមេរិក Anthony Blinken បានថ្លែងថា៖ «គ្មានអ្វីគួរឲ្យភ្ញាក់ផ្អើលទេ ដែលនៅពេលយើងលើកយកបញ្ហាទាំងនេះមកនិយាយយ៉ាងច្បាស់លាស់និងចំៗតែម្តង យើងបានទទួលការឆ្លើយតបការពារខ្លួន»។ លោក Zhao Lijian អ្នកនាំពាក្យក្រសួងការបរទេសចិន បានថ្លែងថា៖ «ប្រទេសចិនមិនសម្របសម្រួលបញ្ហាអធិបតេយ្យភាព សន្តិសុខ និងផលប្រយោជន៍ស្នូលរបស់ខ្លួនទេ។ ការប្តេជ្ញារបស់យើងនិងការថែរក្សាផលប្រយោជន៍ស្នូលរបស់យើង មិនងាករេឡើយ»។ លោករដ្ឋមន្ត្រីការបរទេសសហរដ្ឋអាមេរិក Antony Blinken បានមានប្រសាសន៍ថា បញ្ហាសេដ្ឋកិច្ច ពាណិជ្ជកម្ម បច្ចេកវិជ្ជា និងការប្រហារតាមអនឡាញ នឹងត្រូវពិនិត្យសើរើជាថ្មីជាមួយសភានិងសម្ព័ន្ធមិត្តសហរដ្ឋអាមេរិក ដើម្បីជំរុញផលប្រយោជន៍របស់ធុរកិច្ចនិងក្រុមអ្នកធ្វើការងារ។ ជំនួបដំបូងរបស់រដ្ឋបាលលោក Biden រវាងមហាអំណាចទាំងពីរនេះបានធ្វើឡើង នៅក្រោយការធ្វើដំណើររបស់លោក Blinken ទៅជូបសម្ព័ន្ធមិត្តសហរដ្ឋអាមេរិក គឺកូរ៉េខាងត្បូងនិងជប៉ុន នៅពេលដែលប្រទេសចិនបានចាត់វិធានការកាន់តែមោះមុតជាងមុននៅតំបន់អាស៊ី។ លោក Blinken បានមានប្រសាសន៍ថា គោលដៅនៃជំនួបនេះ គឺបង្ហាញអាទិភាពរបស់រដ្ឋបាលលោក Biden។ នៅពេលមានបញ្ហាជាច្រើនដែលប្រទេសទាំងពីរមិនយល់ស្របគ្នា ចិននិងសហរដ្ឋអាមេរិកយល់ស្របគ្នាលើបញ្ហាមួយចំនួន។ «ចំពោះបញ្ហាប្រទេសអ៊ីរ៉ង់ កូរ៉េខាងជើង អាហ្វហ្គានីស្ថាន និងបញ្ហាអាកាសធាតុ យើងមានផលប្រយោជន៍ដូចគ្នា»។ លោក Jamese Jay Carafano នៃមូលនិធិ Heritage បាននិយាយថា ទោះណាគេនៅមិនទាន់អាចសន្និដ្ឋានអំពីគោលនយោបាយរបស់លោក Biden ចំពោះប្រទេសចិននៅឡើយក៏ដោយ ក៏ក្រុមអ្នកវិភាគមិនរំពឹងថានឹងខុសគ្នាច្រើនពីគោលនយោបាយរបស់រដ្ឋបាលលោក Trump នោះទេ។ «មកដល់ពេលនេះ ខ្ញុំឃើញមានការបន្តច្រើនជាងការផ្លាស់ប្តូរនៅក្នុងគោលនយោបាយរបស់សហរដ្ឋអាមេរិកពីរដ្ឋបាល Trump ទៅកាន់រដ្ឋបាលលោក Biden។ យើងត្រូវសម្គាល់ចំណុចទាំងឡាយដែលយើងនិងចិនមិនយល់ស្របគ្នា ហើយព្យាយាមដោះស្រាយបញ្ហាទាំងនោះ និងបង្ហាញឆន្ទៈរបស់យើង ដើម្បីការពារផលប្រយោជន៍របស់យើង។ ការធ្វើដូច្នេះទំនងជានាំឱ្យយើងមានទំនាក់ទំនងប្រកបដោយស្ថិរភាពឆាប់ជាងមុន»។ ក្រុមអ្នកវិភាគនិយាយថា ទោះជាចិនបានប្រើប្រាស់វោហារសាស្ត្រតឹងរ៉ឹង ដែលភាគច្រើនដើម្បីបង្ហាញពលរដ្ឋចិនក៏ដោយ ប្រទេសចិនចង់កាត់បន្ថយភាពតានតឹងជាមួយសហរដ្ឋអាមេរិក។ អ្នកស្រី Abby Bard ដែលធ្វើការនៅឯមជ្ឈមណ្ឌលនៃការជឿនលឿនអាមេរិកាំង បាននិយាយថា៖ «ប្រទេសចិនស្រមៃថា សហរដ្ឋអាមេរិកនឹងដកថយពីការចង់ធ្វើជាមហាអំណាចមួយក្នុងតំបន់ឥណ្ឌូ-ប៉ាស៊ីហ្វិក។ ខ្ញុំមិនយល់ថា រឿងនេះនឹងកើតឡើងទេ»។ ជាពិសេសក្រោយពីអ្វីដែលលោក Michael Kugelman នៃមជ្ឈមណ្ឌលស្រាវជ្រាវ Wilson បានពណ៌នាថាជា «ទំនាក់ទំនងអាក្រក់»រ វាងប្រទេសចិននិងសហរដ្ឋអាមេរិក ក្នុងអំឡុងរដ្ឋបាល Trump។ លោកបានថ្លែងថា៖ «មានការរំពឹងថារដ្ឋបាលលោក Biden នឹងអាចលើកទឹកចិត្តឱ្យមានការបន្ថយភាពតានតឹងរវាងប្រទេសទាំងពីរ។ តែយើងឃើញថា មកទល់នឹងពេលនេះ ការទាក់ទងគ្នានេះកាន់តែធ្លាក់ដុនដានថែមទៀត»។ ការប្រជុំគ្នានេះគ្រាន់តែជាជំហានដំបូងប៉ុណ្ណោះ។ ក្រុមអ្នកវិភាគនិយាយថា សហរដ្ឋអាមេរិកនិងប្រទេសចិន នឹងបោះជំហានទៅមុខតែនឹងត្រូវការពេលវេលា ដើម្បីឱ្យថ្នាក់ដឹកនាំនៃប្រទេសទាំងពីរនេះសម្រេចថា តើទំនាក់ទំនងប្រកបដោយចីរភាពរវាងប្រទេសទាំងពីរនឹងមានលក្ខណៈយ៉ាងដូចម្តេច។